འབྲེལ་ཡོད་མི་སྣས་གནས་ཚུལ་མཁོ་སྤྲོད་བྱས་བ་ལྟར་ན་།སྡེ་དགེ་འཇོ་མདའ་རྫོང་པདྨ་ཤང་དང༌།གནས་མདོ་ཤང་གཉིས་ཀྱི་ཁོངས་གཏོགས་སྟག་ལུང་དགོན་པར་གྲྭ་པ་གཅིག་ཀྱང་སྡོད་མཁན་མེད་པར་ཟླ་གཅིག་ལྷག་ཕྱིན་ཡོད་པས་།རྒྱ་གཞུང་གིས་པདྨ་སྨད་པའི་སྡེ་ནང་བོད་མི་གནད་ཡོད་འགན་ཁུར་བ་རྣམས་ལ་དགེ་འདུན་པ་རྣམས་དགོན་པར་ཕྱིར་འབོད་བྱེད་དགོས་པའི་བཙན་བཀའ་ཐེངས་མང་བཏང་ཡོད་ཀྱང་།ལས་དོན་འགྲུབ་མེད་པར་བརྟེན་སྤྱི་ཟླ་༦ཚེས་༢༧ཉིན་ཤང་གི་ལས་བྱེད་བོད་མི་འགྱུར་མེད་མགོན་པོ་དང༌།རྒྱལ་ཚང་རྡོ་རྗེ་གཉིས་དམག་མིས་འཛིན་བཟུང་བྱས་ཏེ་སྐྱབས་ཆེ་དགོན་པའི་ཕྱོགས་སུ་ཁྲིད་པའི་སྐབས་།བོད་མི་༢༠ལྷག་ཙམ་གྱིས་ལམ་ཁ་བཀག་ནས་།དམག་མི་དང་འཁྲུག་འཛིང་ཤོར་ཏེ་ཕར་ལ་ཁུ་ཚུར་སོགས་བཞུས་པ་དང༌།ཚུར་ལ་དུག་རྫས་དང་མེ་མདའ་གང་ཡིན་དབྱེར་མ་ཆོད་པ་མང་པོ་བརྒྱབ་ནས་བོད་མི་རྣམས་ལ་རྨས་སྐྱོན་ཚབས་ཆེན་ཕོག་ཡོད་འདུགབོད་མི་དེ་རྣམས་མང་ཆེ་བ་དམག་མིས་འཛིན་བཟུང་བྱས་ཏེ་གནས་མདོ་ཤང་ཁོངས་སྐྱབས་ཆེ་དགོན་དུ་ཁྲིད་ནས་དགོན་པའི་བཤད་གྲྭ་ནང་བཀག་ཉར་བྱེད་བཞིན་ཡོད་པ་དང༌།རང་ལོ་༤༧ལ་སོན་པའི་ནོར་ལྷ་དང༌།རང་ལོ་༤༣ཡས་མས་ཡིན་པའི་མགོན་པོ་དར་རྒྱས་གཉིས་གཏེ་བོ་ཡིན་ཚུལ་གྱིས་འཇོ་མདའ་རྫོང་ཕྱོགས་སུ་ཁྲིད་ཟིན་པ་ཤེས་རྟོགས་བྱུང་ཡོད་འདུགབོད་མི་བཀག་ཉར་བྱས་པ་རྣམས་ཀྱི་རྐང་མཐིལ་དང་ལག་མཐིལ་དུ་ལྕགས་འཛེར་བརྡབ་སྟེ་རྒྱུག་པ་དང༌།ལྕག་ཚན་བཞུ་བ་སོགས་གཅར་རྡུང་ཚད་ལས་འདས་པ་བཏང་ཡོད་འདུགརྨས་མ་ཁ་ཤས་འབྲོག་སྡེ་ཁག་ཏུ་གནས་སྡོད་ཀྱིས་སྨན་བཅོས་སོགས་ཀྱི་མཐུན་རྐྱེན་ཚད་ལྡན་རེག་གི་མེད་ཟེར་།བོད་མི་འཛིན་བཟུང་བྱས་པ་རྣམས་ནི་རྨུ་ཚ་ཚང་ཚེ་བརྟན་དང་རིས་ཆུང་ཉི་གྲགས།བསམ་འཕེལ་ནོར་བུ།ཨོ་ཡོ་ཚེ་རིང༌།ཨ་བརྟན།ག་དགེ་བཅས་ཡིན་པ་དང་གཞན་པ་ཁ་ཤས་ཀྱི་མིང་གསལ་པོ་ཤེས་རྟོགས་བྱུང་མེད་།དེ་མིན་བྱམས་པ་དང༌།འགྱུར་མེད།བྱང་ཆུབ་ཆོས་འཕེལ།དོན་དགའ་བཅས་ལ་གཅར་བརྡུང་ཚད་ལས་འདས་པ་བཏང་སྟེ་ད་ལྟ་གློད་གྲོལ་བཏང་ཡོད་འདུགསྤྱིར་བཏང་སྐྱབས་ཆེ་དགོན་དུ་རྒྱ་ནག་གི་དམག་མི་གནས་སྡོད་བྱས་ནས་ཟླ་གཅིག་ལྷག་འགྲོ་བཞིན་ཡོད་ཅིང་དུས་ཚོད་དེའི་རིང་གྲྭ་བ་གཅིག་ཀྱང་སྡོད་མཁན་མེད་པ་ཆགས་ཡོད་ཟེར་།ད་ལྟའི་ཆར་དམག་མིའི་རླངས་འཁོར་ཆེ་བ་༨དང་ཆུང་བ་༨་ནས་༩ཙམ་རྒྱུན་སྡོད་བྱེད་བཞིན་ཡོད་འདུགསྐྱབས་ཆེ་དགོན་གསར་བཞེངས་གྲུབ་ནས་ད་ལོ་སྒོ་འབྱེད་བྱ་འཆར་ཡོད་ནའང་ད་ལྟ་གནས་སྟངས་ཛ་དྲག་ངང་ལྷུང་ཡོད་ཟེར་།གཞན་ཡང་གནས་མདོ་དགོན་པ་དང༌།གཏེར་སྟོན་དགོན་པ།རྒྱུ་ནེ་དགོན་པ་བཅས་ཀྱི་སྒྲུབ་བླ་ཁག་ཅིག་ལ་མེ་མདའ་ཁུར་དུ་བཅུག་ནས་དམག་མི་དང་མཉམ་དུ་པར་ལེན་དུ་བཅུག་ཡོད་ལ་།ཉིན་༡༥ཙམ་གྱི་སྔོན་ནས་བཟུང་གནས་མདོ་ཆུས་ཁོངས་ཀྱི་ཁྱིམ་མི་རེ་རེ་བསྐོང་ཚོགས་ཀྱིས་ཏཱ་ལའི་བླ་མ་དང༌།རྒྱལ་བ་ཀརྨ་པ།སྐྱབས་ཆེ་དགོན་པ་བཅས་ལ་དགག་པ་རྒྱག་དགོས་སྐོར་བཤད་ཀྱི་ཡོད་འདུགད་དུང་འཇོ་མདའ་ཁོངས་འཇོ་ཕུ་དགོན་པའི་ཉེ་འགྲམ་གྱི་ས་ཆ་ཞིག་ལ་ལྕགས་རི་བསྐོར་ནས་བཞག་ཡོད་པ་རྣམས་རྒྱ་གཞུང་ལ་དགོས་ཚུལ་བཤད་པར་བརྟེན་ཉིན་ཤས་སྔོན་བོད་མི་༥༠༠ཙམ་གྱིས་དགོན་པའི་ས་ཆ་བཙན་འཕྲོག་བྱས་ན་མི་འགྲིག་པའི་སྐོར་གྱི་སྐད་འབོད་བྱས་པར་།རྒྱ་དམག་༨༠༠ཙམ་གྱིས་བཀག་འགོག་བྱས་ཡོད་འདུགསྤྱིར་བཏང་འཇོ་མདའ་གཡས་གཡོན་དུ་དེ་སྔོན་དམག་སྒར་མེད་ནའང༌།ད་ལོ་དམག་མིས་སྟག་གཟིག་ར་མདོ་ཕྱོགས་ནས་ཞིང་ཁ་ཉོས་ཏེ་དམག་སྒར་རྒྱག་རྩིས་བྱེད་བཞིན་ཡོད་པ་བཅས་ཀྱི་གནས་ཚུལ་ཐོན་འདུག